Rempit vs Impak Maksima

Rempit vs Impak Maksima ialah sebuah drama televisyen Malaysia arahan Ahmad Idham untuk TV3 yang bertemakan aksi mat rempit dan lumba drifting, yang terdiri daripada telefilem yang disiarkan sempena Aidilfitri pada 3 Oktober 2008, 9 malam, disusuli siri 13 episod yang disiarkan dalam slot Aksi (Isnin, 9 malam) dari 16 Februari hingga 11 Mei 2009. 

Walaupun nampaknya menggabungkan tajuk dua filem arahan Ahmad Idham, iaitu Remp-It dan Impak Maksima, namun drama ini tiada kena-mengena dengan jalan cerita filem-filem tersebut, apatah lagi siri TV Impak Maksima.

Pelakon
Pelakon utama
Zeyna Ibrahim sebagai Farhana
Zed Zaidi sebagai DK
Elizad Sharifuddin sebagai Fila
Iqram Dinzly sebagai Ijai
Pelakon pembantu
Khalid Nadzri sebagai Achik
Nas-t sebagai Bidin 
Dina Nadzir sebagai Erin 
Adeep Fabouloscat sebagai Ah Long 
Shukery Hashim sebagai Datuk Razali
Dian P.Ramlee sebagai Datin Azizah
Puteri Fateen Nasuha sebagai Tina 
Norisz Ismail sebagai Juwita 
Anne Abdullah sebagai Suzie 
Shaheizy Sam sebagai Chart 
Ku Faridah sebagai Kak Ton
Magat Samsudin sebagai Bomoh 
Ramlan Abd Ghani sebagai Chef 
Rosli Mohd Talib sebagai Zack
Deen Wahab sebagai Halim

Penerbitan
Pernah dilaporkan bahawa Rempit vs Impak Maksima asalnya hanya dalam bentuk telefilem, tetapi setelah mendapat sambutan hangat, ia diteruskan dalam bentuk siri TV. Menurut sutradara Ahmad Idham, “Dalam siri ini, saya cuba mengubah persepsi masyarakat bahawa mat rempit adalah ‘sampah masyarakat’. Saya tidak mahu menunjukkan sudut negatif mereka. Mesej yang ingin saya sampaikan adalah mat rempit ini cukup bagus. Mereka mempunyai jiwa ‘berani mati’. Dengan kecekalan dan semangat itu, drama siri ini memaparkan kisah seorang pelumba jalanan yang akhirnya berjaya menjadikan dunia permotoran sebagai kerjaya profesional.”

Sambutan
Pada Mac 2009, sebulan selepas mula bersiaran, dilaporkan bahawa siri TV Rempit vs Impak Maksima kurang mendapat sambutan berbanding siri Impak Maksima asal, gara-gara ramai ibu bapa yang menghalang anak-anak mereka menonton drama ini dengan alasan ia membawa kesan yang tidak baik kepada kanak-kanak dan remaja, mengikut tinjauan yang dilakukan oleh pihak penerbit berhubung kenyataan itu. Ujar Ahmad Idham mengenai hal ini: "Tonton dulu drama itu barulah boleh membuat penilaian. Saya akui ia ada memaparkan aktiviti mat rempit yang sering dilabel sebagai golongan bermasalah, tapi dalam drama ini saya angkat kisah seorang mat rempit yang akhirnya melakukan aktiviti lumba motosikal di jalan yang betul. Saya tonjolkan perubahan dalam kehidupan watak utama lakonan Iqram Dinzly yang berjaya dalam dunia lumba motosikal apabila dia memilih jalan yang betul. Di sini menunjukkan kita sudah memberitahu penonton yang berminat dalam aktiviti permotoran agar melakukannya dengan cara yang betul. Saya bukannya hanya memaparkan aktiviti yang tidak bermoral sahaja."

Rujukan

Kategori:Rancangan TV3
Kategori:Siri drama televisyen Malaysia
Kategori:Drama Melayu 2008
Kategori:Drama Melayu 2009